REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/564-15

21. decembar 2015. godine

B e o g r a d

ZAPISNIK

50. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 21. DECEMBRA 2015. GODINE

 Sednica je počela u 14.00 časova.

 Sednicom je predsedavao Milutin Mrkonjić, predsednik Odbora.

 Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Jovica Jevtić, Milan Kovačević, Zoran Milekić, Mujo Muković, Katarina Rakić, Suzana Spasojević i Vučeta Tošković.

 Sednici nisu prisustvovali članovi Odbora: Dragan Jovanović, Jovan Marković, Saša Mirković, dr Vladimir Orlić, Goran Ćirić i Slobodan Homen, niti njihovi zamenici.

 Sednici je prisustvovala iz Ministarstva građevinarstva, saobraćaja i infrastrukture: Jovanka Atanacković, pomoćnik ministra;

 Odbor je jednoglasno usvojio sledeći:

**D n e v n i r e d**

1. Razmatranje Predloga zakona o obnovi nakon elementarne i druge nepogode, koji je podnela Vlada (broj 011-3518/15 od 18.12.2015.godine).

Prva tačka dnevnog reda **- Razmatranje Predloga zakona o obnovi nakon elementarne i druge nepogode, koji je podnela Vlada**

 U uvodnom izlaganju Jovanka Atanacković, pomoćnik ministra, je istakla da se ovim zakonom uređuje postupak, obnova i pružanje pomoći građanima i privrednim subjektima koji su pretrpeli materijalnu štetu usled elementarnih i drugih nepogoda. Predlog zakona je u skladu sa članom 69. stav 1. Ustava koji reguliše situacije u kojima se mogu naći građani usled socijalnih i životnih teškoća. U poslednje dve decenije imali smo mnogo različitih elementarnih nepogoda sa ljudskim žrtvama i štetama po imovinu naših građana. Vlada je preduzimala mere za obnovu i pružanje pomoći, ali imajući u vidu da nisu postojali unapred određeni kriterijumi i merila za pružanje te pomoći nije bilo jasno koji će organ koordinirati sredstvima za obnovu i koja će se pravila primenjivati. Prethodni Zakon o otklanjanju posledica poplava u Republici Srbiji donet je 22. jula 2014. godine i važi do kraja ove godine. Nastao je kao posledica saniranja šteta koje su nastale usled poplava iz maja 2014. godine i opravdan situacijom koja nas je zadesila, ali sa stanovišta pravne sigurnosti svakako je svrsishodno da su prava i obaveze subjekata, koji učestvuju u ovakvim postupcima pružanja pomoći unapred definisane. Imajući u vidu da ovakve štete nastaju usled više sile Republika Srbija ne snosi odgovornost, ali je neophodno da se građanima pruži pomoć i omogući lakše prevazilaženje ovakvih situacija. Ovim zakonom se ne stvaraju nikakve nove obaveze za građane već se samo stvara okvir za pružanje pomoći. Nova finansijska obaveza se može stvoriti, u zakonom propisanim slučajevima, ali samo na osnovu odluke Vlade. Državnim programima pomoći i obnove, koji donosi Vlada Republike Srbije, utvrdiće se mere i kriterijumi za pružanje pomoći i postupak za saniranje posledica elementarne i druge nepogode i kriterijumi i merila za utvrđivanje visine pomoći koja će biti pružena onima kojima je pomoć potrebna. Vlada će u skladu sa mogućnostima Republike Srbije određivati ovu pomoć. Ovaj sistem pružanja pomoći biće potpuno transparentan, kompletni podaci na propisan način, uz neophodne mere zaštite ličnih podataka, biće prezentovani na internet stranici Kancelarije za pomoć i obnovu poplavljenih područja. Kancelarija će donošenjem ovog zakona preuzeti poslove koji se tiču postupka odnosno utvrđivanja daljih evidencija.

Odbor je, u skladu sa članom 155. stav 2. Poslovnika Narodne skupštine, odlučio, jednoglasno, da predloži Narodnoj skupštini da prihvati Predlog zakona o obnovi nakon elementarne i druge nepogode u načelu.

 Za izvestioca Odbora na sednici Narodne skupštine određena je Katarina Rakić, zamenik predsednika Odbora.

\*

\* \*

Na sednici je vođen tonski zapis.

Sednica je zaključena u 14.30 sati.

SEKRETAR ODBORA PREDSEDNIK ODBORA

 Biljana Ilić Milutin Mrkonjić